من وتارا نہ دیست
 شائر : لیاقت امین
رژن ءُ تاموری ءِ
 مہرمیں ساہگ ءَ
 شپ چِرتّے ءُ آواز مانا نہ بنت
 روچ ءِ برانزانی دنزیں جبین ءِ تہا
 اِیر کپتاں گدارے تہ ہچّی نہ دیست
 سہب ءِ آدینکیں رنگانی زیبائیءَ
 سنج دزموش اتنت
 گواڑگاں دیدگیں
 گوات ءُ آسءِ نوان ءَ چہ در جنگلے
 کور بیتاں چو شپ کپتگیں مُرگے ءَ
 کشک ءُ در،
 منزلانی گُباریں تلب
 رہسراں چُنت بے چاڑیں کسّہ زِتگ
 دل مساپر ہیالانی دیوانگے
 بیتواریں زِرءِ اندرءَ ساز بیت
 لبزءُبیوانکیءِ درمیان ءَ سُچیت
 لبز منزل نہ اِنت
 بیدء مارشت ءَ ارواہ جَلیں مانشے
 آپ ءُ ہاکءِ بُتیں دروشمے جوڑ بیت
 ریک شانیں چراگانی تہنائیءَ
 سررِچیت تاسےءَ
 ماہ ءُ استال
 خلاء کائنات
 اے زمین ءُ زمان
 آزمان
 بے سما گول اِتاں
 من وتارا نہ دیست